text: Dørmænd med rocker-relationer må fortsætte
  04 marts 2015 kl. 11.02
  Det skal ikke koste jobbet, at to dørmænd i Esbjerg flirter med rockermiljøet. Det har Vestre Landsret onsdag bestemt.
  Dermed stadfæstes Retten i Esbjergs afgørelse tilbage fra december 2014.
  De to mænd er begge ansat som dørmænd på en beværtning i Esbjerg, og begge er tilknyttet motorcykelgruppen No Name Mc Mainland, der ifølge Syd- og Sønderjyllands Politi har forbindelser til både Hells Angels og Bandidos.
  Politiet mener ikke, at de to tiltalte kan udføre deres job forsvarligt, men landsretten mener ikke, at det er faremomenter forbundet med deres tilhørsforhold No Name Mc Mainland.
  De to mænds fælles forsvarsadvokat, Mikkel Fisker, fortalte før afgørelsen til Ritzau, at begge mænd har fået roser og pæne ord med på vejen fra deres fælles arbejdsplads, og at de begge var rystet over, at sagen overhovedet skulle for landsretten.
  